作者:劉仙倫
標題:賀新郎
內容:小隊停鉦鼓。向沙邊、柳下維舟，慶公初度。平盡群蠻方易鎮，此事多應有數。奈自古、功成人妒。君看樂羊中山役，任謗書、盈篋終無據。千載下，競誰與。詩中帶得西山雨。指天台、雁蕩歸歟，壽鄉深處。緩急朝廷須公出，更作中流砥柱。笑痴呆、紛紛兒女。多少人間不平事，有皇天、老眼能區處。揮玉斝，聽金縷。